
Grozījumi Nacionālās drošības likumā
Izdarīt Nacionālās drošības likumā (Latvijas Republikas Saeimas un Ministru Kabineta Ziņotājs, 2001, 3. nr.; 2002, 1., 12. nr.; 2003, 12., 23. nr.; 2004, 9. nr.; 2005, 2., 10., 11. nr.; 2006, 1., 14., 24. nr.; 2007, 9., 10., 16. nr.; 2008, 11. nr.; 2009, 2., 15. nr.; Latvijas Vēstnesis, 2010, 76. nr.; 2013, 61. nr.; 2014, 105., 114. nr.; 2016, 48., 249. nr.; 2017, 64., 106., 132. nr.; 2018, 204. nr.; 2020, 240.A nr.; 2021, 104., 246. nr.; 2022, 41.A, 120., 204., 211.A nr.; 2024, 70. nr.; 2025, 11., 121. nr.) šādus grozījumus:
1. 23. pantā:
papildināt otro daļu ar 9. punktu šādā redakcijā:
"9) nosaka kārtību, kādā:
a) Nacionālo bruņoto spēku komandieris pieņem lēmumu par valsts, pašvaldību, fizisku un juridisku personu īpašumā vai valdījumā esoša nekustamā īpašuma vai tā daļas pārņemšanu Nacionālo bruņoto spēku turējumā uz laiku un par tā atdošanu atpakaļ īpašniekam vai valdītājam,
b) fiziskas un juridiskas personas pieprasa zaudējumu atlīdzību, izņemot atlīdzību par atrauto peļņu, kas nodarīti saistībā ar fiziskas un juridiskas personas īpašumā (valdījumā) esoša nekustamā īpašuma vai tā daļas atrašanos Nacionālo bruņoto spēku turējumā,
c) novērtē, aprēķina un pieņem lēmumu par zaudējumu atlīdzību, kas nodarīti saistībā ar nekustamā īpašuma vai tā daļas atrašanos Nacionālo bruņoto spēku turējumā.";
papildināt pantu ar astoto daļu šādā redakcijā:
"(8) Ministru kabinetam, pamatojoties uz Nacionālo bruņoto spēku komandiera lūgumu, ir tiesības par 14 dienām pagarināt Nacionālo bruņoto spēku komandiera vai viņa pilnvarotas personas pieņemtu lēmumu par valsts, pašvaldību, fizisku un juridisku personu īpašumā (valdījumā) esoša nekustamā īpašuma vai tā daļas pārņemšanu Nacionālo bruņoto spēku turējumā."
2. Papildināt 23.6 panta otro daļu pēc vārda "dalībvalsti" ar vārdiem "vai kuras nav tieši vērstas pret Latvijas Republiku, bet rada valsts apdraudējumu."
3. 25.1 pantā:
izteikt panta nosaukumu šādā redakcijā:
"25.1 Iedzīvotāju pienākumi un tiesības kara, militāra iebrukuma vai militāro darbību rezultātā izraisīta valsts apdraudējuma gadījumā";
papildināt pantu ar trešo daļu šādā redakcijā:
"(3) Militāro darbību rezultātā izraisīta valsts apdraudējuma gadījumā iedzīvotājiem ir pienākums nodot to īpašumā vai valdījumā esošo nekustamo īpašumu vai tā daļu Nacionālo bruņoto spēku turējumā, ja ir pieņemts attiecīgs Nacionālo bruņoto spēku komandiera vai viņa pilnvarotas personas lēmums."
4. Papildināt IV nodaļu ar 25.2 pantu šādā redakcijā:
"25.2 pants. Valsts un pašvaldību institūciju un privātpersonu nekustamā īpašuma īslaicīga pārņemšana Nacionālo bruņoto spēku turējumā

(1) Nacionālo bruņoto spēku komandieris militāra apdraudējuma gadījumā var pieņemt lēmumu par valsts, pašvaldību, fizisku un juridisku personu īpašumā vai valdījumā esoša nekustamā īpašuma vai tā daļas pārņemšanu Nacionālo bruņoto spēku turējumā uz laiku, kas nepārsniedz 14 dienas, un tā atdošanu atpakaļ īpašniekam vai valdītājam. Ministru kabinets ir tiesīgs pagarināt minēto termiņu šā likuma 23. panta astotajā daļā noteiktajā kārtībā.

(2) Nacionālo bruņoto spēku turējumā pārņemts nekustamais īpašums vai tā daļa lēmuma darbības laikā iegūst militārā objekta statusu Nacionālo bruņoto spēku likuma 4.1 panta pirmās daļas izpratnē.

(3) Nacionālo bruņoto spēku komandieris ir tiesīgs pilnvarot citu personu pieņemt šā panta pirmajā daļā minēto lēmumu.

(4) Šā panta pirmajā daļā minēto lēmumu var apstrīdēt un pārsūdzēt Administratīvā procesa likumā noteiktajā kārtībā. Lēmuma apstrīdēšana vai pārsūdzēšana neaptur tā darbību.

(5) Fiziskas un juridiskas personas ir tiesīgas pieprasīt zaudējumu atlīdzināšanu, kas radušies saistībā ar šā panta pirmajā daļā minēto lēmumu, izņemot atlīdzinājumu par atrauto peļņu."
Likums stājas spēkā nākamajā dienā pēc tā izsludināšanas.

